फारवेस्ट पशुपति कप : दुवै टोलीको उपाधि दाबी
साबिक विजेता स्टार सिटी युवा क्लब र इलाइट युवा क्लब दुवैले एनआरएनए छैटौं फारवेस्ट पशुपति कप फुटबल प्रतियोगिताको उपाधि जित्ने दाबी गरेका छन् ।
धनगढी — साबिक विजेता स्टार सिटी युवा क्लब र इलाइट युवा क्लब दुवैले एनआरएनए छैटौं फारवेस्ट पशुपति कप फुटबल प्रतियोगिताको उपाधि जित्ने दाबी गरेका छन् ।शुक्रबार प्रि–म्याच कन्फ्रेन्समा स्टार सिटी र इलाइटका प्रशिक्षक र कप्तानले उपाधि आ–आफ्नो टिमले जित्ने दाबी गरेका हुन् ।स्टारका कप्तान कुवेर सिंहले प्रारम्भिक चरणको प्रदर्शनझै गतिलो तालमेल मिलाएर फाइनल खेल्दै च्याम्पियन हुने बताए । उनले आफ्नो टिमलाई उपाधि जिताउन सबै खेलाडीले शतप्रतिशत योगदान दिने बताए ।स्टारका प्रशिक्षक निलेश विष्टले सबै खेलाडी फिट रहेकाले आफ्नो क्षमताअनुसार र विपक्षीको प्रदर्शनको आधारमा रणनीति बनाएर खेल्ने बताए ।छैटौ संस्करण आइपुग्दा पहिलो पल्ट खेलेको इलाइटका कप्तान योहन्ना चौधरीले आफ्ना खेलडाी शारीरिक र मानसिक रूपमा उपाधि जिताउन तयार रहेकाले ढुक्क रहेको बताए ।इलाइटका प्रशिक्षक अमर चौधरीले पनि अनुभवी युवा र उदीयमान खेलाडीको समन्वय राम्रो रहेकोले उपाधि जित्ने दाबी गरे ।धनगढी रंगशालामा शनिबार हुने प्रतियोगिता विजेताले ५ लाख र उपविजेताले २ लाख रुपैयाँ पुरस्कार पाउने छन् ।